Rīgā, 2022.gada 16. februārī

Brocēnu vidusskolas vecākiem

Cienījamie vecāki!

Paldies jums par sniegto atbalstu izglītības iestādes un izglītības programmu akreditācijas procesā! Esam pateicīgi tiem vecākiem, kuri piedalījās sarunā ar akreditācijas ekspertu komisiju un pauda savu viedokli par skolas un vecāku sadarbību, vecākiem, kuri piedalījās aptaujā, izsakot savu redzējumu par skolas mikroklimatu, kā arī visiem vecākiem kuri ir ieinteresēti skolas darbā un attīstībā. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Brocēnu vidusskola un tās īstenotās izglītības programmas: *Pamatizglītības programma (kods 21011111)); Pamatizglītības programma (kods 21011114 tālmācība); Speciālās pamatizglītības programma izglītojamajiem ar mācīšanās traucējumiem (kods 21015611); Vispārējās vidējās izglītības vispārizglītojošā virziena programma (kods 31011011) / Vispārējās vidējās izglītības programma (kods 31016011); Vispārējās vidējās izglītības matemātikas, dabaszinību un tehnikas virziena programma (kods 31013011)* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim.

Akreditācijas ekspertu komisijas skatījumā Brocēnu vidusskola ir skola ar noturīgām tradīcijām un nozīmīgu vietu vietējā kopienā. Skolā ir izveidota sistēma mācību darba plānošanai, kas sevī ietver pedagogu sadarbību starppriekšmetu sadarbības grupās un mācību priekšmetu jomu metodiskajās komisijās, veidojot izglītības iestādē vienotu pieeju efektīvas mācību stundas īstenošanai. Atzinīgi vērtējama arī skolas pieredze projektā *Skola 2030*, kas ļāva skolai savlaicīgi gatavoties jaunā satura ieviešanai, kā arī veiksmīgāk uzsākt tā īstenošanu*.* Kā vēl viena skolas stiprā puse minams audzināšanas darbs, īpaši uzsverot skolas pieeju pilsoniskās un patriotiskās audzināšanas īstenošanā, piedāvājot skolēniem iespējas iesaistīties ļoti daudzveidīgās aktivitātēs un projektos. Skolā vērojama izteikta piederības izjūta, to apliecina arī aptauju dati.

Kā turpmāk veicamus uzdevumus akreditācijas ekspertu komisija saskatīja iespēju precizēt iekšējo redzējumu par vidusskolas tālākās attīstības pamatvirzieniem, lai veidotu konkurētspējīgu izglītības iestādi. Ir iespējams pilnveidot dabas zinību jomas attīstīšanu, tam izglītības iestādei ir arī nepieciešamie resursi, kā arī tālmācības programmas tālāku uzlabošanu, pievēršot īpašu uzmanību digitālās mācību vides pilnveidei. Skolai nepieciešams nodrošināt arī mācību priekšmeta “Dizains un tehnoloģijas” īstenošanai atbilstošu mācību telpu, jo šis jautājums ilgstoši nav risināts.

Gan ieilgušās Covid19 pandēmijas laikā radušās ārkārtas situācijas un attālināto mācību rezultātā, gan izaicinājumu, ar kuriem saskaras pedagoģiskais kolektīvs, īstenojot jauno mācību saturu rezultātā, gan mainoties izglītības iestādes vadībai, kolektīvā ir radusies spriedze un pieaug izdegšanas riski gan personālam gan skolēniem. Lai arī skolas vadība to apzinās, akreditācijas ekspertu komisija iesaka mērķtiecīgi izzināt vajadzības un sniegt nepieciešamo atbalstu gan skolēniem gan pedagogiem.

Izglītības iestāde ir stabila ar labu potenciālu tālākai attīstībai.

Novēlu jums sekmīgu, kopīgos mērķos balstītu turpmāko sadarbību ar skolas vadību un pedagogiem!

Ekspertu komisijas vadītāja Gunta Mālniece